Blaðamaður Skessuhorns sem leið átti um höfnina í Klakksvík í Færeyjum um síðustu helgi rakst á kunnuglegt skip sem lá þar í höfninni . Var það strandferðaskipið Barsskor sem lokið hefur hlutverki sínu í Færeyjum . Skipið var smíðað á Akranesi árið 1929 og er 17,75 metrar að lengd og 4,24 metrar að breidd . Við sjósetningu var því gefið nafnið Höfrungur og var í eigu Haraldar Böðvarssonar . Höfrungur var seldur til Færeyja árið 1946 . Þar var skipið notað til flutninga á pósti og farþegum til og frá Klakksvík . Eins og fram kom í fréttum Skessuhorns í vor hefur verið tekin ákvörðun um að selja skipið til Akraness fyrir eina færeyska krónu . Lögþingið þarf þó að leggja blessun sína við söluna . Eins og á myndinni má sjá lítur skipið vel út og ekki verður séð að frásögn kollega okkar á blaðinu Sósíalnum á ástandi skipsins eigi rétt á sér . Þar sagði á sínum tíma að „ hann er illa farin og má pumpast hvønn dag fyri ikki fara til botns “ . Ekki liggur fyrir hvenær getur orðið af heimferð þessa merka skips til Akraness .